85 ár eru liðin, síðani Frelsunarherurin byrjaði sítt virksemi í Føroyum. Í fjør vóru 75 ár, síðani Hornorkestur Frelsunarhersins varð stovnað, og nú felagsskapurin tekur nýggja Herbergið og Dagtilhaldið fyri heimleys í brúk á Dalavegi 1 í Havn, vitjar Valby Musikkorps. Undir leiðslu av Erik Silfverberg hevur Valby Musikkorps, sum er eitt av bestu hornorkestrum Frelsunarhersins í Danmark, almenna og ókeypis konsert í auluni í Eysturskúlanum sunnudagin tann 25. oktober kl 16: 00. Hornorkestrið telur 26 spælarar, sum umboða allar samfelagsbólkar, lesandi, handverkarar, bankafólk, lærarar og pensjónistar. Nakrir av spælarunum hava leiðandi størv í Frelsunarherinum í Danmark. Hetta er fyrstu ferð, Valby Musikkorps vitjar Føroyar, men orkestrið hevur gjørt fleiri uttanlandstúrar, m. a. til Rusland, Finland, Estland, England, Svøríki og Noreg. Hornorkestrið luttekur javnan í Danmarks Radio og er harumframt kent fyri at spæla á Strøgnum í Keypmannahavn, serliga í desember mánaði, tá jólainnsamlingar hjá Frelsunarherinum fara fram. Myndin av Valby Musikkorps er tikin á Strøgnum. Dirigentur á konsertini í Eysturskúlanum er Erik Silfverberg, ið er ein væl kendur komponistur. Mest kendur er hann fyri at útseta tónleik fyri blásiorkestur, men eisini fyri at skriva løg til kristnar sangir. Hann er nógv brúktur sum dirigentur og instruktørur og hevur í tí eginleikanum verið kring allan heimin, so langt burtur sum Hong Kong, Buenos Aires, New York og Toronto. Hann hevur eisini verið gestadirigentur hjá Hornorkestri Frelsunarhersins í Tórshavn. Tónleikurin hjá Erik Silfverberg er í høvuðsheitum útgivin av tónleikaforløgum Frelsunarhersins í London, New York, Oslo og Stockhólm. Skráin fyri konsertina í Eysturskúlanum fevnir um vanliga horntónleik Frelsunarhersins: marchir og songløg, men eisini størri tónleikaverk, klassisk arrangement, umframt fleiri solo stykki fyri blásarar, sang solo og klaver solo. Lagt er upp til eina fjøllbroytta og festliga skrá, har øll eru vælkomin.